次韵子瞻廣陵會三同舍各以其字爲韵 劉莘老
作者：蘇轍
朝代：宋

paragraphs: 莘老奮徒步，首與觀國賓。
儼然自約束，被服韍與紳。
黽勉丞相府，接迹輿臺臣。
顧嫌任安躁，未忍裂坐茵。
推置冠獬豸，謂言我比鄰。
三晉固多士，骯髒存斯人。
竄責不敢辭，狂言見天真。
南方異風俗，强食魚尾莘。
應同賈太傅，抱屈耻自陳。
猶有痛哭書，受釐定何辰。